A Bizottság 27/2002/EK rendelete
(2001. december 28.)
a meghatározott textiltermékek harmadik országokból történő behozatalának közös szabályairól szóló 3030/93/EGK tanácsi rendelet I., III., V., VII. és IX. mellékletének módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1809/2001/EK rendelettel módosított [1], a meghatározott textiltermékek harmadik országokból történő behozatalának közös szabályairól szóló, 1993. október 12-i 3030/93/EGK tanácsi rendeletre [2] és különösen annak 19. cikkére,
mivel:
(1) A textiltermékek harmadik országokból történő behozatalának közös szabályait frissíteni kell a közelmúlt néhány fejlesztésének figyelembevétele céljából.
(2) A Tanács a 2474/2000/EK rendelettel [3] elfogadta a textil- és ruházati termékeknek az 1994. évi Általános Vám- és Kereskedelmi Egyezménybe 2002. január 1-jével beépítendő jegyzékét.
(3) Moldova 2001. július 27-én a Kereskedelmi Világszervezet teljes jogú tagjává vált.
(4) A Tanács a 2001. december 17-i határozattal jóváhagyta az Európai Közösség és a Pakisztáni Iszlám Köztársaság között létrejött, a textil- és ruházati termékek piacra jutására vonatkozó szabályokról szóló, egyetértési megállapodás formájában megkötött megállapodásnak az Európai Közösség nevében történő aláírását és ideiglenes alkalmazásának engedélyezését.
(5) A Kínai Népköztársaság 2001. december 11-én a Kereskedelmi Világszervezet teljes jogú tagjává vált.
(6) Tajvan 2002. január 1-jén a Kereskedelmi Világszervezet teljes jogú tagjává válik.
(7) A Vámigazgatások Világszervezete egyezményéhez mellékelt harmonizált rendszer nómenklatúrájának felülvizsgálata következtében egyes Kombinált Nómenklatúra-kódokat módosítottak. Ezek a módosítások a 3030/93/EGK rendelet I. mellékletében szereplő egyes kódokat is érintik.
(8) A 3030/93/EGK rendeletet ezért ennek megfelelően módosítani kell.
(9) Az egyértelműség kedvéért egyes mellékleteket fel kell váltani.
(10) Annak biztosítása érdekében, hogy a Közösség eleget tegyen nemzetközi kötelezettségeinek, az e rendeletben előírt intézkedéseket 2002. január 1-jétől kezdődő hatállyal kell alkalmazni.
(11) Az e rendeletben előírt intézkedések összhangban vannak a textiltermékekkel foglalkozó bizottság véleményével,
ELFOGADTA EZT A RENDELETET:
1. cikk
A 2001. évre Kína számára a 19., 76., ex 13., ex 24., ex 39., 123., 124., 125.A, 126., 127.A, 127.B, 140. és 151.B kategória tekintetében biztosított keretmennyiségeket 2001. december 11-től nem tartják fenn.
2. cikk
A 2002. évi keretmennyiségek tekintetében a 3030/93/EGK rendelet I., III., V., VII. és IX. melléklete e rendelet mellékletének megfelelően módosul.
3. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 2002. január 1-jétől kezdődő hatállyal kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. december 28-án.